**Comunicat de presă**

**DNSC, Cyberint, ANSSI și companii importante din sectorul privat IT&C au lansat înscrierile la Campionatul Național de Securitate Cibernetică (RoCSC23)**

**București, 16.05.2023**

Anul acesta va avea loc cea de-a patra ediție a [Campionatului Național de Securitate Cibernetică - RoCSC23](https://www.rocsc.ro/), organizat de Directoratul Național de Securitate Cibernetică (DNSC), Serviciul Român de Informații (prin intermediul Cyberint) și Asociația Națională pentru Securitatea Sistemelor Informatice (ANSSI), sprijinit de parteneri din mediul privat precum Orange, Bit Sentinel, certSIGN, Cisco, UIPath, PaloAlto Networks, KPMG și Clico, dar și partenerul media tradițional, AGERPRES.

Încă din anul 2015, această inițiativă public-privată a susținut tinerele talente în domeniu și a organizat activități de selecție, training și participare a echipei naționale a României la Campionatul European de Securitate Cibernetică.

Procesul de înscriere pentru ROCSC23 este deja activ, astfel că vă puteți înregistra la concurs pe [rocsc.ro](https://www.rocsc.ro/) până la data de **27 mai 2023.**

**Prima etapă** a competiției naționale este una de calificare și va avea loc online, în intervalul 26.05 ora 16:00 - 27.05 ora 24:00 (32 ore). La concurs pot participa pasionați de domeniul securității cibernetice din trei categorii: Juniori (16-20 de ani), Seniori (21-25 de ani) și Open (disponibil indiferent de vârstă).

După procesul inițial de preselecție online, va urma **etapa finală**, ce va reuni cei mai buni 24 de concurenți din categoriile eligibile (juniori și seniori). Alți șase concurenți vor ajunge în finală prin câștigarea concursului individual de la [UnBreakable România](https://unbreakable.ro/), un program național de securitate cibernetică dedicat liceenilor și studenților din România. Finala RoCSC23 va avea loc onsite și va avea loc în perioada 22-23.07.2023. La această ultimă etapă vor participa 30 de concurenți (15 juniori și 15 seniori).

Această etapă va presupune prezența fizică într-o locație stabilită ulterior. Cele mai bune rezultate la categoriile eligibile vor fi premiate. Astfel, pentru categoriile Juniori și Seniori, locul I va primi 2000 euro, locul II 1000 euro, locul III 500 euro, iar locurile 4-10 vor avea parte de premii speciale din partea sponsorilor.

ROCSC are deopotrivă și rolul de a selecta membrii eligibili pentru echipa României care urmează să participe la Campionatul European. În cei șapte ani de participare la ECSC, grație experienței acumulate, a pregătirii susținute și a dedicării instructorilor, Team Romania a câștigat ediția din 2019 si a ieșit de două ori vicecampioană a Europei.

După finala ROCSC23, organizatorii vor selecta lotul preliminar al Team Romania, care va merge într-un stagiu de pregătire la Bran între 22.08 - 27.08.2023. Pe parcursul bootcamp-ului, tinerii vor fi testați și antrenați prin exerciții din domeniul securității aplicațiilor web, atacului și apărării cibernetice, criptografiei, analizei traficului de rețea, reverse engineering etc.

La faza finală a ECSC23, fiecare țară participantă va fi reprezentată de o echipă formată din zece concurenți: cinci din categoria de vârstă 16-20 de ani și cinci din categoria de vârstă 21-25 de ani.

Campionatul European de Securitate Cibernetică reprezintă o oportunitate pentru participanți să își testeze competențele digitale. În plus, tinerii beneficiază de recunoaștere națională și promovare, mentorat cu specialiști în domeniu, stagii specializate de pregătire tehnică și soft skills, premii oferite de parteneri sau oportunități de angajare în domeniu.

Ediția de anul acesta al ECSC va fi găzduită de Norvegia și va avea loc în perioada 24-27.10.2023.

Tinerii interesați de dezvoltarea abilităților tehnice de profil se pot pregăti pentru Campionatul National de Securitate Cibernetică pe platforma educațională online [CyberEdu](https://cyber-edu.co/), un spațiu digital de antrenament în care se regăsesc majoritatea exercițiilor propuse în edițiile anterioare ale ROCSC și ECSC, dar și alte exerciții construite pentru competiții de securitate cibernetică internaționale.